Informácia
o 7. zasadnutí Konferencie zmluvných strán Bazilejského dohovoru

Úvod
7. Konferencia zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní (ďalej len “dohovor“) sa konala 25.-29. októbra 2004, v Ženeve, Švajčiarsko. Na stretnutí sa zúčastnilo 450 zástupcov 114 strán, 4 pozorovatelia, 8 organizácií OSN a agentúr, 24 mimovládnych organizácií a iné organizácie. Konferencia začala prípravným segmentom 25.-27. októbra, po ktorom nasledoval segment vysokej úrovne pre ministrov a vedúcich delegácií 28.-29. októbra.

Organizačné záležitosti
25. októbra bol za prezidenta konferencie zvolený Saul Irureta, minister životného prostredia Uruguaja. Práca na konferencii bola členená na prácu v pléne, v skupinách, kontaktných skupinách, podskupinách a neformálnych stretnutiach. Holandsko, predsedajúca krajina EÚ, organizovala počas Konferencie pre členské krajiny EÚ každý deň pravidelné koordinačné stretnutia za účelom formovania spoločného stanoviska k jednotlivým témam rokovania. Zástupcovia krajín z regiónu strednej a východnej Európy sa počas konferencie stretávali ad hoc. Stretnutia boli organizované za účelom poskytovania a výmeny informácií zo súbežne prebiehajúcich pracovných skupín (o POP, rozoberaní lodí, finančných záležitostiach atď.).   
Táto informácia je členená podľa tém jednotlivých rokovaní.

Implementácia rozhodnutí prijatých 6. konferenciou Bazilejského dohovoru

Strategický plán
Konferencia prijala rozhodnutie k Strategickému plánu pre implementáciu dohovoru, v ktorom zdôrazňuje implementačnú úlohu regionálnych centier Bazilejského dohovoru, a žiada pracovnú skupinu dohovoru vytvoriť vhodnú stratégiu pre mobilizáciu zdrojov na posilnenie finančného základu Strategického plánu, vrátane dosiahnutia prístupu k multilaterálnym finančným inštitúciám ako GEF a Svetová banka. 

Budovanie kapacít pre implementáciu Strategického plánu 
Bolo prijaté rozhodnutie, v ktorom konferencia žiada Sekretariát dohovoru, aby pokračoval vo zvyšovaní povedomia o dohovore a v implementácii dohovoru a spolupracoval s UNEP Chemicals, sekretariátmi Rotterdamského a Štokholmského dohovoru a regionálnymi centrami Bazilejského dohovoru pri organizácii aktivít zameraných na budovanie kapacít.     

Rámcové dohody a plány činnosti regionálnych centier Bazilejského dohovoru
V oblasti regionálnych centier Bazilejského dohovoru bolo prijaté rozhodnutie o vzniku nového centra v Iráne so sídlom v Teheráne. Na základe toho sekretariát dohovoru podpíše rámcovú dohodu o založení regionálneho centra v Iráne. 
V prijatom rozhodnutí o plánoch činnosti sa požaduje, aby regionálne centrá Bazilejského dohovoru zabezpečili efektívnu implementáciu projektov a spolu so sekretariátom a zmluvnými stranami vypracovali finančnú stratégiu. Zároveň pobáda zmluvné strany, signatárov a medzivládne organizácie, aby prispievali do fondov dohovoru; a krajiny, v ktorých sú ustanovené regionálne centrá, aby podporovali ich aktivity.  

Bazilejský protokol o zodpovednosti a náhradách za škody 
Konferencia strán prijala rozhodnutie týkajúce sa Bazilejského protokolu o zodpovednosti a náhradách za škody vzniknuté pri cezhraničnej preprave nebezpečných odpadov, schválila v ňom ďalšiu prácu na manuáli pre implementáciu protokolu. Konferencia v rozhodnutí požiadala sekretariát dohovoru, aby pokračoval v jeho práci ohľadne tejto veci, a poskytoval právnu a technickú podporu krajinám, ktoré o to budú žiadať.     

Mechanizmus na dosiahnutie súladu s dohovorom
S cieľom pomôcť stranám pri dosahovaní súladu a pri implementácii dohovoru v praxi prijali účastníci konferencie rozhodnutie o mechanizme na dosiahnutie súladu s dohovorom, ktorým bol schválený pracovný program výboru, riadiaceho tento mechanizmus, na nasledujúce roky 2005 - 2006. Tento mechanizmus má nekonfrontačný charakter, je flexibilným a nezáväzným nástrojom, ktorého cieľom je predchádzať problémom. Rozhodnutím bol výbor požiadaný, aby stanovil priority, metódy a lehoty k jeho pracovnému programu.   

Zmena pravidla 29 Rokovacieho poriadku 
Na základe rozhodnutia konferencie boli verejnosti sprístupnené zasadnutia konferencie, jej výborov a pracovných skupín, ak nebude týmito orgánmi rozhodnuté inak. 

Prevencia a monitorovanie nelegálnej prepravy nebezpečných odpadov a iných odpadov
Konferencia strán prijala rozhodnutie o nelegálnej preprave nebezpečných odpadov, v ktorom žiada sekretariát dohovoru o revíziu návrhu školiaceho manuálu o nelegálnej preprave, pričom následne by mal byť manuál schválený pracovnou skupinou dohovoru a bude pripojený ako príloha k materiálu Zásady pre detekciu, prevenciu a kontrolu nelegálnej prepravy nebezpečných odpadov (schválený na 6. zasadnutí konferencie). 

Rozoberanie lodí
Konferencia k tejto problematike prijala tri rozhodnutia so snahou riešiť problém environmentálne vhodného nakladania s loďami, kompetencie spoločnej pracovnej skupiny ILO, IMO a Bazilejského dohovoru, a problém opustených lodí. V prvom rozhodnutí je zdôraznená dôležitosť environmentálne vhodného nakladania s vrakmi lodí, keďže veľa lodí a iných plávajúcich konštrukcií obsahuje nebezpečné materiály, ktoré sa môžu stať nebezpečným odpadom patriacich do pôsobnosti dohovoru. 
Druhé rozhodnutie stanovuje základy pre prácu spoločnej pracovnej skupiny organizácií ILO, IMO a Bazilejského dohovoru, ktorá by sa mala zaoberať navrhnutím praktického prístupu všetkých troch organizácií k tejto téme, podporovať environmentálne vhodné nakladanie s vrakmi lodí, diskutovať o zodpovednosti štátov, v ktorých je loď registrovaná a zvážiť systém podávania správ pre lode určené na rozobratie.   
Tretie rozhodnutie vyzýva zmluvné strany, aby poskytli Sekretariátu dohovoru informácie o opustených lodiach na súši alebo v prístavoch. Následne bude rozhodnuté o potrebných opatreniach pre jednotlivé prípady opustených lodí. Sekretariát dohovoru bude tieto problematické prípady konzultovať so sekretariátom IMO.      

Odporúčanie o perzistentných organických znečisťujúcich látkach ako odpadoch (POP)
Konferencia prijala rozhodnutie s prílohou príručky o POP, ktorá bude predložená na prvej konferencii Štokholmského dohovoru v máji 2005 pre ďalšie využitie týmto dohovorom. Celý týždeň konferencie sa diskutovalo o zostávajúcich otvorených otázkach, predovšetkým o stanovení dolnej hranice obsahu  POP. Nakoniec pre PCB a pre ostatné POP bola hranica určená na 50 mg/kg, a pre PCDD/PCDF bola hranica určená na 15 mg/kg.

Odporúčania o nakladaní s odpadmi
V oblasti technických záležitostí prijala konferencia odporúčanie o environmentálne vhodnej recyklácii/spracovaní kovov a kovových zlúčenín. 
Druhým rozhodnutím bola pracovná skupina dohovoru požiadaná, aby dopracovala odporúčanie o environmentálne vhodnom nakladaní s odpadmi vznikajúcimi z povrchovej úpravy kovov a plastov, s cieľom jeho dočasného prijatia pracovnou skupinou dohovoru. 

Práce na nebezpečných vlastnostiach odpadov
V oblasti charakterizácie vlastností nebezpečných odpadov bolo prijaté rozhodnutie o schválení troch odporúčaní týkajúcich sa vlastností nebezpečných odpadov H6.2 (infekčné látky), H11 (jedy) a H13 (látky schopné akýmkoľvek spôsobom po zneškodnení uvoľňovať iné látky).  

Zmena príloh Bazilejského dohovoru 
Konferencia strán prijala rozhodnutie o zmenách v Prílohách VIII a IX ohľadne zaradenia dvoch nových „zrkadlových“ položiek do Prílohy VIII a IX  - A1190 odpad z kovových káblov potiahnutých plastom obsahujúcim alebo kontaminovaným uhoľným dechtom, olovom, kadmiom, a inými organickými halogénnymi zložkami; a B1115 odpad z kovových káblov potiahnutých plastom neobsahujúcim nebezpečné zložky.

Medzinárodná spolupráca
Konferencia v rozhodnutí k medzinárodnej spolupráci žiada sekretariát dohovoru, aby posilnil spoluprácu so sekretariátmi dohovorov, ktoré sa týkajú chemikálií, ako aj s UNEP a FAO. Ohľadne problematiky rozoberania lodí rozhodnutie požaduje silnejšiu spoluprácu s organizáciami IMO, ILO a Londýnskeho dohovoru; v súvislosti s prácou na nebezpečných vlastnostiach odpadov  je požadovaná zvýšená spolupráca s WHO.  

Spolupráca a partnerstvo 
V rámci spolupráce  a partnerstva strany prijali rozhodnutie, ktorým pracovnú skupinu pre mobilné telefóny žiadajú o ukončenie prípravy odporúčacieho dokumentu o environmentálne vhodnom nakladaní s odpadovými mobilnými telefónmi, a o jeho predloženie pracovnej skupine dohovoru.  

Finančné záležitosti
V rozhodnutí o rozpočte vyjadrila Konferencia strán súhlas s nárastom výdavkov o 2% oproti rozpočtu odsúhlasenom na predchádzajúcej konferencii. Pre Slovenskú republiku z toho vyplýva príspevok 2 165 USD na rok 2005 a 2 507 USD na rok 2006. Na zasadnutí nasledujúcej 8. konferencie bude rozhodnutie o rozpočte spolu s nárastom výdavkov prehodnotené. 

Rokovanie na vysokej úrovni pre ministrov a vedúcich delegácií
Hlavnou témou rokovania na vysokej úrovni bolo „partnerstvo ako globálna výzva v oblasti nakladania s odpadmi a mobilizácie zdrojov pre čistejšiu budúcnosť“. V zastúpení generálneho tajomníka OSN, prečítal príhovor generálny riaditeľ Úradu OSN v Ženeve. Stretnutia na vysokej úrovni sa zúčastnil aj výkonný riaditeľ UNEP. Prítomní ministri a zástupcovia vlád na najvyššej úrovni formou interaktívneho dialógu vyjadrili svoj názor na hlavnú myšlienku predmetného stretnutia. Za Slovenskú republiku boli prítomní: Ing. Peter Stanko, štátny tajomník MŽP SR a p. Kálmán Petocz, veľvyslanec SR pri OSN a iných medzinárodných organizáciách v Ženeve.

Významným aktom bolo podpísanie troch rámcových dohôd týkajúcich sa zriadenia regionálnych centier, a to  medzi sekretariátom dohovoru a Egyptom, Indonéziou a Trinidad a Tobago.

Slovenská delegácia za účelom zviditeľnenia aktivít Regionálneho centra dohovoru v Bratislave (RCBD) pôsobiaceho v SAŽP COHEM Bratislava, poskytla účastníkom konferencie kompaktné disky (CD) pripravené v SAŽP COHEM Bratislava, ktoré obsahovali: aktuálne číslo časopisu Newsletter,  obsah  troch workshopov (11. – 13.), ktoré organizovalo RCBD a informačnú brožúrku o SAŽP COHEM Bratislava.